Megjelent a Hagyományok Háza Táncház - Népzene 2020 válogatáslemeze

**Március közepén megjelent a Hagyományok Háza Táncház-Népzene lemezsorozat következő darabja, a kiadvány elérhetőségéről a Hagyományok Háza honlapján tájékozódhatnak az érdeklődők. A lemez évek óta számos tehetséget mutat be, a magyar folklórban kiemelkedő idősebb népzenészek mellett a fiatal muzsikusok számára is kiváló bemutatkozási lehetőség.**

A Hagyományok Háza 2002 óta minden évben kiadja Táncház-Népzene című lemezét, melynek hanganyaga a szakmai zsűri által kiválasztott pályázatokból áll össze és kizárólag stílushű, autentikus előadásban megszólaló vokális és hangszeres népzenét mutat be. A lemezsorozat szerkesztője és zenei rendezője: Árendás Péter. A zsűri tagjai évek óta Agócs Gergely, Árendás Péter és Navratil Andrea.

Az idei albumon többek között Felső-Tisza-vidéki, Aranyos-vidéki, magyarózdi, vajolai és mezőföldi hangszeres zenét, imregi, rimóci, magyarszováti és gerléni énekeket, somogyi, dél-alföldi és bukovinai citerás dallamokat, valamint dávodi tamburamuzsikát hallhatnak. Közreműködnek többek között a Fonó, a Dobroda, az Arató, a Pendergő és a Ritka zenekarok, Debreczeni-Kis Helga, Barna Anikó és Légrády Eszter citerások, Manninger Katica, Milus Fruzsina és Vaskó Dorottya énekesek.